আকরামুজ্জামান খান

আকরামুজ্জামান খান (১৮৮৪-১৯৩৩) ছিলেন সমাজসেবী। ১৮৮৪ সালের ৩০ এপ্রিল (বাংলা 1290 সালের ১৯ শে বৈশাখ) বুধবার দিন তিনি জন্মগ্রহণ করেন। তার জন্ম বিহারের সাসারাম মহকুমায় হলেও পৈতৃক নিবাস ছিল মানিকগঞ্জের দাদরোখীতে। মুসলমান সমাজে শিক্ষা বিস্তারে তার ভূমিকার জন্য সরকার কর্তৃক খান বাহাদুর উপাধি লাভ করেন।

মানিকগঞ্জের যে কয়েকজন মুসলমান তাদের কর্মক্ষেত্রে কিংবা সমাজকর্মে স্মরণীয় অবদান রাখার স্বীকৃতি স্বরূপ ব্রিটিশ সরকারের নিকট থেকে 'খান বাহাদুর' খেতাব লাভ করেছিলেন মৌলভী আকরামুজ্জামান খান তাদের একজন। তিনি অবিভক্ত বাংলার প্রথম সিভিল সার্জন মানিকগঞ্জ জেলার হরিরামপুর উপজেলার দাদরোখী গ্রামের ডঃ আকবর খানের দ্বিতীয় পুত্র। আকরাম উজ জামান খানের দাদা জুলফিকার খান ছিলেন ফোর্ট উইলিয়ম কলেজের প্রাচ্যশাখার গ্রন্থাগারিক।

বরাবরই তিনি একজন মেধাবী ছাত্র ছিলেন। বৃত্তি সহকারে পাটনা কলেজিয়েট স্কুল থেকে এন্ট্রান্স এবং পাটনা কলেজ থেকে এফ এ পাশ করার পর কলকাতা প্রেসিডেন্সী কলেজে ভর্তি হন। ১৯০৪ সালে তিনি প্রেসিডেন্সী কলেজ থেকে বি এ পাশ করেন। এরপর ১৯০৫ সালে কলকাতা বিশ্ববিদ্যালয় থেকে ফার্সিতে প্রথম স্থান অধিকারসহ এম এ ডিগ্রি লাভ করেন। পরবর্তীতে চাকুরী যোগদান করায় প্রাইভেট পরীক্ষার্থী হিসেবে তিনি ইংরেজিতে এম এ পাশ করেছিলেন। ইংরেজি, ফার্সি, উর্দু এবং আরবি এই চারটি ভাষায় মাতৃভাষা বাংলার মতই তার অসাধারণ সখল ছিল।

খান বাহাদুর আকরামুজ্জামান খান ১৯০৭ সালে বঙ্গীয় প্রাদেশিক সরকারের নির্বাহী বিভাগে নিয়োগ লাভ করেন। চাকুরী জীবনে তিনি অসাধারণ দক্ষতার পরিচয় দেন। বঙ্গীয় প্রাদেশিক সরকারের গুরুতপুর্ন মহকুমা পটুয়াখালীর এস ডি ও হিসেবে তার সাফল্য আকাশচুম্বী। আকরামুজ্জামান খান প্রশাসনের উচ্চ পদস্থ কর্মকর্তা হিসেবে বিভিন্ন অঞ্চলে শিক্ষা ও সমাজ-সেবামূলক প্রতিষ্ঠান স্থাপন করেন। চাকুরীসূত্রে যেখানেই তাকে বদলী করা হয়েছে সেখানেই তিনি শিক্ষা প্রতিষ্ঠান গড়ে তুলেছেন। ১৯১৭ সালে বৃহত্তর বরিশালের ভোলায় হাইস্কুল স্থাপন করেন এবং ১৯২২ সালে ফেনীতে (বর্তমানে জেলা) নোয়াখালী জেলার প্রথম কলেজ প্রতিষ্ঠা করেন। শুধু তাই নয়, জ্ঞ্যন বিস্তারের জন্য তিনি পাবলিক লাইব্রেরি ও স্থাপন করেন। তাছাড়া তিনি দাতব্য চিকিৎসালয়, মসজিদ স্থাপন করার পাশাপাশি জনসাধারনের পানীয় জলের অভাব দূর করার জন্য বহু পুকুর, খাল খননসহ অসংখ্য নলকূপ স্থাপন করেন।

তিনি অত্যন্ত ধার্মিক এবং একনিষ্ঠ সাধক ছিলেন। জুম্মার নামাজে ইমামতি করার পাশপাশি তিনি সাধারণ মানুষের বাড়িতেও মিলাদ পড়াতেন। যে কারণে তিনি বাংলার সুধী মহলে সুপরিচিত ও সমাদৃত ব্যক্তি ছিলেন। বঙ্গবন্ধু শেখ মুজিবর রহমান তার 'অসমাপ্ত আত্মজীবনী' বই এর ১৪ নং পৃষ্ঠায় খান বাহাদুর আকরামুজ্জামান খান ও তার পরিবারের কথা উল্লেখ করেছেন। আকরাম উজ জামান খান, যিনি এ জেড খান নামেও পরিচিত ছিলেন, তদানীন্তন গোপালগঞ্জ মহকুমার এস ডি ও ছিলেন এবং সেখানেই তিনি মৃত্যুবরণ করেন। পটুয়াখালী, ভোলা, ফেনী ও সর্বশেষ গোপালগঞ্জ মহকুমার এস ডি ও হিসেবে চাকুরীরত অবস্থায় মৃত্যুবরণ করেন।

ব্যক্তিগত জীবনে আকরাম উজ জামান খান ১৯০৮ সালে বিক্রমপুর (বর্তমান মুন্সীগঞ্জ জেলা) এর বাড়ৈখালীর সায়মা খাতুন কে বিবাহ করেন। তাঁদের সাত সন্তান ও সন্ততি, আশরাফ উজ জামান খান, আফজাল উজ জামান খান, আহমদ উজ জামান খান, আমান উজ জামান খান, আমির উজ জামান খান, সুফিয়া খাতুন এবং রাবিয়া খাতুন। আকরাম উজ জামান খানের জ্যেষ্ঠ পুত্র আশরাফ উজ জামান খান ছিলেন একজন খ্যাতিমান বাংলাদেশি সাংবাদিক। তিনি বাংলাদেশ বেতারের মহাপরিচালকের দায়িত্ব পালন করেন এবং সাংবাদিকতায় অসাধারণ অবদানের স্বীকৃতিস্বরূপ ২০০৯ সালে একুশে পদক লাভ করেন। কনিষ্ঠ পুত্র আমান উজ জামান খান ছিলেন ঢাকা বিশ্ববিদ্যালয় টি.এস.সি. (টিএসসি)-এর প্রতিষ্ঠাতা পরিচালক, যা দেশের শিক্ষাঙ্গনের সাংস্কৃতিক ও ছাত্রজীবনের গুরুত্বপূর্ণ কেন্দ্র হিসেবে পরিচিত। আরেক পুত্র আমির উজ জামান খান বাংলাদেশ টেলিভিশনের গুরুত্বপূর্ণ কর্মকর্তা হিসেবে দায়িত্ব পালন করেন। আহমদ উজ জামান খান কর্মরত ছিলেন তিতাস গ্যাস-এ এবং আফজল উজ জামান খান কাজ করতেন বাংলাদেশ রেলওয়ে-তে। ওনার বংশধররা এখনও ওনার ঢাকার ৬৩/৬৪ খাজে দেওয়ান ১ম লেন, চকবাজার এর বাড়িতে বসবাস করছেন।

পরিবারের বংশীয় গৌরবের অংশ হিসেবে উল্লেখযোগ্য যে, কলকাতার ফোর্ট উইলিয়ম কলেজের বিখ্যাত মুনশি আদালত খান ছিলেন তাঁর আপন চাচা। এছাড়া তাঁর চাচাতো ভাই আসাদুজ্জামান খান ছিলেন এক জন কবি ও সংগীতজ্ঞ; সাহিত্যজগতে তিনি ‘গওহর’ নামে পরিচিত ছিলেন। এছাড়াও তাঁর পরিবারের অন্যান্য সদস্যরাও ঢাকা ও কলকাতার বিভিন্ন অঙ্গনে সুনাম ও কৃতিত্ব অর্জন করেছেন, যাদের পরিচয় আপনি ' মোঃ আজহারুল ইসলাম এঁর 'মানিকগঞ্জের শত মানিক' বইতে পাবেন।

১৯৩৩ সালের ২৭ মার্চ, সোমবার তিনি পরলোকগমন করেন। মৃত্যুকালে তাঁর বয়স ছিল মাত্র ৪৯ বছর। লক্ষণীয় যে, সেই সময় পদোন্নতির জন্য তাঁর ফাইল কলকাতার রাইটার্স বিল্ডিং–এ চূড়ান্ত অনুমোদনের অপেক্ষায় ছিল। গোপালগঞ্জে তাঁর ব্যাপক জনপ্রিয়তার কারণে মৃত্যুর পর স্থানীয় জনগণের ইচ্ছানুযায়ী তাঁকে সেখানেই সমাহিত করা হয়। বর্তমানে গোপালগঞ্জ জেলার থানাপাড়া বাইতুল মুমিন জামে মসজিদের পাশেই খান বাহাদুর আকরামুজ্জামান খানের কবর অবস্থিত।
তথ্যসূত্র

বিষয়শ্রেণী:বাঙালি সমাজসেবক
বিষয়শ্রেণী:১৮৮৫-এ জন্ম
বিষয়শ্রেণী:১৯৩৩-এ মৃত্যু